b'\n_START_ARTICLE_\nSirota Jerica\n_START_SECTION_\nZna\xc4\x8dilnosti balade\n_START_PARAGRAPH_\nSiroto Jerico uvr\xc5\xa1\xc4\x8damo med balade zgodnjega in visokega srednjega veka, za katere je zna\xc4\x8dilno, da je v njih opevana usoda \xc5\xbeensk, deklet in vdov v so\xc4\x8dutno socialni podobi. V baladah prevladuje oto\xc5\xbenost, \xc4\x8dustvena razbolenost in \xc5\xbealost nad te\xc5\xbekimi socialnimi razmerami ali kruto usodo, ki napovedujejo \xc5\xbealosten konec._NEWLINE_Pri nas se je balada najprej razvila v ljudski poeziji. Snov je \xc4\x8drpala iz doma\xc4\x8dih bajk in pripovedk, uporabljali pa so se tudi tuji motivi, prilagojeni doma\xc4\x8dim razmeram. \xc5\xbdenske balade, med katere sodi tudi Sirota Jerica obravnavajo razli\xc4\x8dne tedanje probleme \xc5\xbeena in deklet.\n_START_SECTION_\nVsebina\n_START_PARAGRAPH_\nKnji\xc5\xbeevni prostor balade je Jericin dom, pokopali\xc5\xa1\xc4\x8de, kjer stoji grob Jericine matere in z\xc3\xaalena reber, kamor Jerica hodi past vole._NEWLINE_Ma\xc4\x8deha je Jerico vsako jutro zbudila \xc5\xbee zelo zgodaj, \xc5\xa1e preden se je pri\xc4\x8delo daniti in so odpeli petelini, da je v z\xc3\xaaleno reber gnala past vole._NEWLINE_Jerica je ubogala strogo ma\xc4\x8deho in gnala past vole, medtem, ko so bili na pa\xc5\xa1i pa je obiskala materin grob, kjer ji je poto\xc5\xbeila, koko hudo ji je na tem svetu. Povedala ji je, da ma\xc4\x8deha z njo dela zelo grdo, saj jo budi \xc5\xbee pred za\xc4\x8detkom dneva, da \xc5\xbee navsezgodaj \xc5\xbeene pasti vole, da ji pe\xc4\x8de kruh iz pepela, ki ga soli z drobnim peskom in kadar ji ga odre\xc5\xbee, dobi tako tenak ko\xc5\xa1\xc4\x8dek, da se vidi skozenj. Materi poto\xc5\xbei tudi o tem, da jo kru\xc5\xa1na mati \xc4\x8de\xc5\xa1e tako grobo, da za\xc4\x8dne krvaveti in da mora spati na zelo trdi postelji, ki je ma\xc4\x8deha nikoli ne zrahlja kot je to po\xc4\x8dela mati, ko je bila \xc5\xa1e \xc5\xbeiva, za povrh vsega pa ji v vzglavje postelje daje trnje in v vzno\xc5\xbeje pesek._NEWLINE_Jerica se na grobu spominja, kako lepo je bilo, ko je bila njena mati \xc5\xa1e \xc5\xbeiva in je z njo ravnala povsem druga\xc4\x8de kot kru\xc5\xa1na mati. Kljub materini tola\xc5\xbebi, naj gre domov in se priporo\xc4\x8di Bogu, se odlo\xc4\x8di, da bo ostala pri materi na grobu, kjer po izgovorjenih besedah:\xc2\xa0\xc2\xbbBolj\xc5\xa1a mati so mrtv\xc3\xa0 kakor \xc5\xbeiva ma\xc4\x8deha!\xc2\xab\xc2\xa0od vsega hudega tudi umre, saj ne vidi druge re\xc5\xa1itve, ki bi jo odre\xc5\xa1ila trpljenja.\n_START_SECTION_\nInterpretacija besedila na podlagi feministi\xc4\x8dne teorije Clarisse Pinkole Est\xc3\xa9s\n_START_PARAGRAPH_\nJericina mati je umrla, zato ne more prena\xc5\xa1ati muk, trpljenja in vsega hudega, kar njeni h\xc4\x8deri povzro\xc4\x8da ma\xc4\x8deha. Jerica je tako prepu\xc5\xa1\xc4\x8dena na milost in nemilost hudobne ma\xc4\x8dehe, ki je po mnenju Clarisse Pinkole Est\xc3\xa9s prisiljena izbirati med otrokom in kulturo, ki je nekaj grozljivo krutega in nepremi\xc5\xa1ljenaga. Ma\xc4\x8deha ima v psihi in kulturi konstrukt onemogle matere, ki ga prena\xc5\xa1a na Jerico. Za ma\xc4\x8deho bi lahko rekli tudi, da ima dvojno naravo oziroma ima v sebi dve \xc5\xbeenski, kar pomeni, da je ena njena stran bolj hladna in se vidi v odnosu z Jerico, druga pa je bolj vro\xc4\x8da. Ko ena stran bolj hrepeni in bogati odnos, je tudi bolj\xc2\xa0\xc2\xbbso\xc4\x8dna\xc2\xab\xc2\xa0in bolj\xc2\xa0\xc2\xbbgib\xc4\x8dna\xc2\xab\xc2\xa0, je druga stran bolj ledena, grenka in zami\xc5\xa1ljena in koprni po\xc2\xa0\xc2\xbbne vem \xc4\x8dem\xc2\xab. Ti dve \xc5\xbeenski oziroma strani \xc5\xbeenske sta eno in se v psihi prepletata na tiso\xc4\x8de na\xc4\x8dinov._NEWLINE_Jericin o\xc4\x8de, ki v baladi niti ni omenjen je nesposoben in nevoljen biti prisoten pri \xc5\xbeenini (ma\xc4\x8dehini) vzgoji h\xc4\x8dere. Lahko bi rekli, da je Jericin o\xc4\x8de onemogel mo\xc5\xa1ki in zgolj senca, ki se ne\xc2\xa0\xc2\xbbpotegne\xc2\xab\xc2\xa0za lastno h\xc4\x8di, ko ga ta najbolj potrebuje. Lahko bi rekli tudi to, da je prav o\xc4\x8de krivec za tak konec balade - Jericino smrt, saj lasnit h\xc4\x8deri ni pomagal, ko ga je najbolj potrebovala in jo je pustil samo v trpljenju.'